google/wiki40b huggingface dataset:
Σουλεϊμάν Όμο

Βιογραφικά στοιχεία

Ο Σουλεϊμάν Όμο γεννήθηκε στις 15 Δεκεμβρίου 1985. Πρωτόπαιξε στην Ευρώπη το 2003-04 με την ΦΚ Μόγκρεν όμαδα απο το Μαυροβούνιο.Την επόμενη σεζόν μετακομίζει στα Σκόπια στην πρωταθλήτρια Βόρειας Μακεδονίας Πομπέντα Πριλάπου (ФК Победа Прилеп), με την οποία αγωνίστηκε στον α΄  προκριματικό γύρο του Τσάμπιονς Λιγκ και τη βοήθησε να τερματίσει στην 3η θέση στο πρωτάθλημα εξασφαλίζοντας μια θέση στο επόμενο Κύπελλο Ιντερτότο.
Το καλοκαίρι του 2005 ήρθε στην Ελλάδα για λογαριασμό του Αιγάλεω, με το οποίο αγωνίστηκε για δύο χρονιές στην Α΄ Εθνική. Έκανε ντεμπούτο στην Α΄ Εθνική στις 27 Αυγούστου 2005 στο ματς Καλλιθέα-Αιγάλεω: 1-1. Έμεινε στην ομάδα ως και τη σεζόν 2007-08 (συνολικά τρεις σεζόν), που το Αιγάλεω αγωνίστηκε στη Β΄ Εθνική.
Το 2008-09 έπαιξε στον Ηλυσιακό στη Β΄ Εθνική. Τον Ιούνιο του 2009 υπέγραψε συμβόλαιο διάρκειας τεσσάρων ετών με τον Πανιώνιο, στον οποίο αγωνίστηκε ως βασικός για τρεις σεζόν. Την περίοδο 2012-13 δεν ήταν στα αγωνιστικά πλάνα του νέου προπονητή Δημήτρη Ελευθερόπουλου και τον Ιανουάριο του 2013 αποδεσμεύτηκε. Το καλοκαίρι του 2013 υπέγραψε συμβόλαιο διαρκείας ενός έτους με την ομάδα του Τυρνάβου (Football League) όπου αγωνίστηκε ως βασικός. Επόμενος σταθμός του πολύπειρου μέσου η Ερμιονίδα (Football League), όπου επισης αγωνίστηκε ως βασικός με 32 συμμετοχές, σημειώνοντας 4 γκολ.
Μαρία Τερέζα της Μπραγκάνσα

Βιογραφικά στοιχεία

Η οικογένειά της εγκαταστάθηκε στην Βραζιλία. Το 1810 στο Ρίο ντε Τζανέιρο, παντρεύτηκε τον ξάδελφο της ινφάντη Πέτρο Κάρλος πρίγκηπα της Ισπανίας και της Πορτογαλίας. Χήρεψε το 1812, αλλά μετά τον θάνατο του συζύγου της γέννησε τον γιο τους ινφάντη Σεβαστιανό της Ισπανίας και της Πορτογαλίας (1813 – 1875). Ήταν σύμμαχος του μικρότερου αδελφού της Μιχαήλ Α΄ της Πορτογαλίας στις προσπάθειες του να καταλάβει τον Πορτογαλικό θρόνο.

Στο πλευρό του Δον Κάρλος της Ισπανίας

Τα τελευταία χρόνια της βασιλείας του θείου της, Φερδινάνδου Ζ΄ της Ισπανίας, που πέθανε το 1833, πήγε στην Μαδρίτη, συμμάχησε με τον αδελφό του βασιλιά δον Κάρλος και τον βοήθησε με όλες τις δυνάμεις της να ανακαταλάβει τον θρόνο. Συμμετείχε στον πρώτο Καρλικό πόλεμο (1833 – 1839) σαν ένθερμος υποστηριχτής του Καρλισμού, ενώ η αδελφή της, Μαρία Φραγκίσκη, σύζυγος του Καρόλου, τιτλούχος βασίλισσα της Ισπανίας, πέθανε το 1834.
Τον Ιανουάριο 1837 το Ανώτατο Δικαστήριο της Ισπανίας απέκλεισε κάθε δικαίωμα συμμετοχής στον Ισπανικό θρόνο της Μαρίας Τερέζας, καθώς και του γιου της Σεβαστιανού, τόσο για τον ίδιο όσο και για τους απογόνους του. Ίδια αποκήρυξη συνέβη και στην Πορτογαλία στον μικρότερο αδελφό της Μιχαήλ.
Το 1838 παντρεύτηκε τον χήρο δον Κάρλο σε δεύτερο γάμο του, μετά τον θάνατο της συζύγου του και αδελφής της, χωρίς να κάνει παιδιά, αλλά της έδωσε το δικαίωμα σαν σύζυγος του δον Κάρλος να είναι στο όνομά του τιτλούχος βασίλισσα. Μετά τον εμφύλιο πόλεμο εξορίστηκε και δεν επέστρεψε στην Ισπανία. Πέθανε στις 17 Ιανουαρίου 1874 στην Τεργέστη.
Στενός εχθρός (ταινία)

Πλοκή

Η ευτυχησμένη ζωή μιας νεαρής κοπέλας μετατρέπεται ξαφνικά σε εφιάλτη. Ο αγαπημένος της σύζυγος δολοφονήθηκε άγρια από κάποια καθάρματα. Η ψυχή της γεμίζει από θλίψη, τι να κάνει και πώς να ζήσει; Αυτές είναι οι ερωτήσεις που αναρωτιέται συνεχώς. Αλλά ξαφνικά θα το ξεπεράσει και θα διψά για εκδίκηση. Αποφασίζει να βρει τους δολοφόνους και να τους τιμωρήσει με το χειρότερο τρόπο.
Γ.Σ. Μέγας Αλέξανδρος Ξηροποτάμου

Ιστορία

Ο «Γυμναστικός Σύλλογος Μέγας Αλέξανδρος Ξηροποτάμου» ιδρύθηκε το 1952. Την περίοδο 1977–78, η ομάδα κατέκτησε τον πρώτο της τίτλο στο θεσμό του Κυπέλλου της Ένωσης Ποδοσφαιρικών Σωματείων Δράμας.
Το 2002 προβιβάστηκε στη Δ΄ Εθνική κατηγορία όπου τοποθετήθηκε στον 1ο Όμιλο και στην πρώτη της περίοδο στο πρωτάθλημα, 2002–03, κατέλαβε την 9η θέση. Την επόμενη περίοδο, 2003–04, τερμάτησε στην 11η θέση του βαθμολογικού πίνακα. Την περίοδο 2004–05, η ομάδα δεν κατάφερε να παραμείνει στην κατηγορία καθώς τερμάτησε στη 13η θέση και υποβιβάστηκε στις τοπικές κατηγορίες.
Την περίοδο 2016–17, η ομάδα κατέκτησε για πρώτη φορά στην ιστορία της το πρωτάθλημα στην Α΄ Κατηγορία της ΕΠΣ Δράμας, με αποτέλεσμα την άνοδο στη Γ΄ Εθνική κατηγορία. Η ομάδα τοποθετήθηκε στον 1ο Όμιλο του πρωταθλήματος, την περίοδο 2017–18.
Αντόνιο Πασκάλ

Βιογραφία

Ήταν νεότερος αδελφός των βασιλέων Καρόλου Δ΄ της Ισπανίας και Φερδινάνδου Α΄ των Δύο Σικελιών.
Επρόκειτο για έναν από τους πιο έξυπνους και εργατικούς γιους του Καρόλου Γ΄, ο οποίος ήταν ανθρωπιστής και με αγάπη στις τέχνες. Με τον θάνατο του θείου του Φερδινάνδου ΣΤ΄ της Ισπανίας, ο ίδιος, οι γονείς του και τα μεγαλύτερα αδέλφια του αναχώρησαν για την Ισπανία, όπου ο πατέρας του βασίλευσε ως Κάρολος Γ΄. Η μητέρα του απεβίωσε το 1760.

Οικογένεια

Νυμφεύτηκε σε ηλικία 40 ετών τη Μαρία-Αμαλία των Βουρβόνων, την 16χρονη κόρη του αδελφού του Καρόλου Δ΄ της Ισπανίας. Η σύζυγός του απεβίωσε μόλις 3 χρόνια αργότερα, χωρίς να αποκτήσουν απογόνους.
Δημήτριος Βαρδουνιώτης

Βιογραφικά στοιχεία

Γεννήθηκε το 1847 στο Άργος, και καταγόταν από φτωχή οικογένεια. Σπούδασε νομική στο Πανεπιστήμιο Αθηνών και άσκησε το επάγγελμα του δικηγόρου στην πατρίδα του μέχρι το τέλος της ζωής του. Ασχολήθηκε επίσης με το συγγραφικό έργο και ήταν ένα από τα ιδρυτικά μέλη του Συλλόγου Αργείων «Ο Δαναός». Αποχώρησε από τον σύλλογο το 1900 όταν διαφώνησε για την τακτική του συλλόγου με τον τότε πρόεδρο του Χρήστο Παπαοικονόμου. Θέλοντας λοιπόν να ενημερώσει το κοινό για την ιστορία του Άργους, ίδρυσε τον «Λαϊκό Σύλλογο Ίναχο», χωρίς όμως να έχει επιτυχία. Πραγματοποιούσε διάφορες εκδηλώσεις και εκδρομές σε διάφορες περιοχές της Πελοποννήσου. Ασχολήθηκε με την πολιτική, και την περίοδο 1883-1887 διετέλεσε δημοτικός σύμβουλος Άργους. Τότε ήταν οπαδός του Θεοδώρου Δηλιγιάννη. Αργότερα όμως, έγινε υποστηρικτής του Χαριλάου Τρικούπη. Παράλληλα, την περίοδο 1885-1889 αρθρογραφούσε στην εφημερίδα «Άργος» του Σπήλιου Καλμούχου. Κατά την διάρκεια του Κινήματος του Γουδίου και στη συνέχεια, ανήκε στους μετριοπαθείς αντιβενιζελικούς. Αργότερα όμως, όταν ξέσπασε η ένταση μεταξύ Ελευθερίου Βενιζέλου και του βασιλιά Κωνσταντίνου τάχθηκε με τους αντιβενιζελικούς και έτσι τον Φεβρουάριο του 1918 εξορίστηκε στην Μυτιλήνη. Πέθανε το 1924 στο Άργος.
Μονή Παλαιοπαναγιάς Αρκαδίας

Ιστορία

Το αρχικό όνομα της μονής ήταν Αγία Ελεούσα, αλλά για την αποφυγή σύγχυσης με το κοντινό μοναστήρι της Αγίας Τριάδας Ελεούσας, άλλαξε και έγινε Παλαιοπαναγιά. Σύμφωνα με την παράδοση, η μονή ιδρύθηκε το 1310, ενώ η πρώτη ιστορική μνεία της εμφανίζεται το 1612 σε σιγίλιο του Πατριάρχη Νεόφυτου Β΄. Παρόλα αυτά, η μονή βρισκόταν σε ακμή και πριν το 1612. Κατά τα Ορλωφικά, η μονή καταστράφηκε και ερημώθηκε, με αποτέλεσμα να ξεκινήσει ένας μεγάλος αγώνας για την διατήρηση της κτηματικής της περιουσίας, που κράτησε για πολλά χρόνια.
Κατά τη διάρκεια της Επανάστασης του 1821 και συγκεκριμένα το 1822, η μονή πρόσφερε για τις ανάγκες του αγώνα 1000 γρόσια, ενώ 4 χρόνια αργότερα καταστράφηκε από τον Ιμπραήμ Πασά. Τα επόμενα χρόνια, η μονή ανακαινίστηκε πολλές φορές και το 1991 μετατράπηκε σε γυναικεία.

Αρχιτεκτονική

Η μονή σήμερα, είναι πλήρως ανακαινισμένη. Διαθέτει διατηρημένα κελιά με καμάρες και έναν ευρύχωρο αύλειο χώρο με το καθολικό. Το καθολικό της μονής, χτίστηκε το 1814 και ανήκει στον τύπο του εγγεγραμμένου σταυροειδούς με τρούλο. Εσωτερικά, ο ναός δεν είναι αγιογραφημένος, ενώ στο δάπεδό του, υπάρχει μαρμάρινη πλάκα με τον δικέφαλο αετό και μωσαϊκά. Η μονή διαθέτει αρκετά λείψανα, καθώς και ιερά σκεύη και κειμήλια. Το μοναστήρι είναι γυναικείο και απαριθμεί 3 μοναχές. Το καθολικό, είναι αφιερωμένο στην Κοίμηση της Θεοτόκου και εορτάζει στις 15 Αυγούστου.
Άντρα Πραντές

Γενικά

Σύμφωνα με τον νόμο του 1956 "Περί αναδιοργάνωσης της χώρας" που τέθηκε σε ισχύ τον Νοέμβριο του ίδιου έτους, η πολιτεία Άντρα Πραντές σχηματίσθηκε με τη συγχώνευση του κράτους Χαϊντεραμπάντ με την περιοχή που ομιλούταν η γλώσσα τελούγκου, η δε περιοχή που ομιλούταν η γλώσσα μαράθι συγχωνεύτηκε με την πολιτεία της Βομβάης και οι περιοχές όπου επικρατούσε η γλώσσα κανάντα συγχωνεύθηκαν με το κράτος της Μυσόρης.

Έτσι η Άντρα Πραντές τοπογραφικά ορίζεται από τα πλάτη 12° 41' και 22° Β. και γεωγραφικά μήκη 77° και 84° 40' Α., συνορεύοντας με τις πολιτείες Μαχαράστρα, Τσατίσγκαρ και Ορίσα στα βόρεια, το κόλπο της Βεγγάλης στα ανατολικά, με ανάπτυγμα ακτογραμμής 972 χλμ. (2η σε ακτογραμμή πολιτεία της Ινδίας), την Ταμίλ Ναντού νότια και την Καρνάτακα δυτικά.
 
Η δε πολιτεία χωρίζεται σε τρεις γεωγραφικές περιοχές: την Τελανγκάνα, την Παράκτια Άντρα, και την Ραγιαλασίμα. Την Άντρα Πραντές διατρέχουν δύο κύριοι ποταμοί ο Γκοντάβαρι και ο Κρίσνα. Ιδιαίτερο χαρακτηριστικό στοιχείο της πολιτείας είναι η μεγάλη παραγωγή ρυζιού που φθάνει το 77% της ινδικής παραγωγής, περί τους 18 εκατομμύρια τόνους.

Άλλες μεγάλες πόλεις εκτός της πρωτεύουσας είναι οι: Βισακαπατνάμ, Βιτζαγιαβάντα, Γκουντούρ, Ρατζαμούντρυ και η Βάρανγκαλ.
Επίσημη γλώσσα είναι η τελούγκου με δεύτερη την ορντού, ενω λιγότερο ομιλούμενες είναι η χίντι, η μαράθι, η κανάντα και ορίγια.
Just the 2 Of Us

Δομή

Σε κάθε κύκλο επώνυμοι από τον καλλιτεχνικό, αθλητικό ή και τηλεοπτικό χώρο, κάνουν ντουέτο με κάποιον γνωστό επαγγελματία τραγουδιστή και ετοιμάζουν κάθε εβδομάδα ένα τραγούδι που παρουσιάζουν στο live. Τα ντουέτα βαθμολογούνται από την κριτική επιτροπή με βαθμό από το 1-10 για την παρουσίαση του κομματιού τους, ενώ ακόμη δέχονται θετικές ψήφους από το τηλεοπτικό κοινό, καθ' όλη τη διάρκεια του επεισοδίου. Κάθε εβδομάδα, το ζευγάρι με τη χαμηλότερη βαθμολογία αποχωρεί από το παιχνίδι.

Παρουσίαση

Την παρουσίαση στον πρώτο κύκλο του show είχε ο Γιώργος Καπουτζίδης, ενώ τον δεύτερο κύκλο παρουσίασε η Ζέτα Μακρυπούλια. Στον τρίτο κύκλο, παρουσιαστής θα είναι ο Νίκος Κοκλώνης. 
Στα backstage τους παίκτες υποδέχεται στον πρώτο κύκλο η Δούκισσα Νομικού, στον δεύτερο ο Δημήτρης Ουγγαρέζος, ενώ στο τρίτο κύκλο η Βίκυ Κάβουρα.

Κριτική Επιτροπή

Οι Κώστας Τουρνάς, Στέφανος Κορκολής, Αθηναΐς Νέγκα και Λυδία Παπαϊωάννου ήταν οι κριτές του πρώτου κύκλου.
Στον δεύτερο κύκλο η κριτική επιτροπή αποτελούνταν από τους Γιώργο Θεοφάνους, Ρούλα Κορομηλά, Δημήτρη Αρβανίτη και Κρατερό Κατσούλη. Ο σκηνοθέτης Δημήτρης Αρβανίτης αποχώρησε από την κριτική επιτροπή του show μετά το 6ο live εξαιτίας των γυρισμάτων της τότε επερχόμενης καθημερινής σειράς Δικαίωση. Τη θέση του πήρε ο ηθοποιός Κρατερός Κατσούλης από το 7ο ως το τελευταίο live του show.

Ζευγάρια

Σε κάθε κύκλο του show τα ζευγάρια είναι 12.
Χανδριά

Τοποθεσία

Τα Χανδριά βρίσκονται 45 χιλιόμετρα βόρεια της Λεμεσού, στις νότιες πλαγιές της Μαδαρής, στη γεωγραφική περιφέρεια της Πιτσιλιάς. Το χωριό είναι κτισμένο σε υψόμετρο 1215 μέτρων πάνω από την επιφάνεια της θάλασσας. Στα νότια συνορεύουν με τα Αγρίδια, στα δυτικά με την Κυπερούντα, στα βόρεια με το Σαράντι και στα ανατολικά με τα Λειβάδια και τον Πολύστυπο. Συγκοινωνιακά απέχει δύο χιλιόμετρα από την Κυπερούντα, έξι χιλιόμετρα από τον Αγρό και 4 χιλιόμετρα από τον Πολύστυπο.

Φυσικό περιβάλλον

Το τοπίο του χωριού είναι διαμελισμένο από τους παραπόταμους του ποταμού Λιμνάτη με στενές κοιλάδες και λιγοστή καλλιεργήσιμη γη, που συγκρατείται με πολυάριθμες αναβαθμίδες. Στα μικρά περιβόλια αυτών των κοιλάδων καλλιεργούνται καρυδιές, μηλιές, αχλαδιές, ροδακινιές και άλλα οπωροφόρα δέντρα. Στις πλαγιές των βουνών είναι φυτεμένα αμπέλια και αμυγδαλιές.

Κλίμα

Το κλίμα είναι παγερό το χειμώνα με άφθονες βροχές και χιόνια και πολύ δροσερό το καλοκαίρι.

Ιστορική Αναδρομή

Σύμφωνα με τοπικές παραδόσεις και διάφορες άλλες πηγές, στη περιοχή Γράμματα του χωριού υπήρχε στα χρόνια της Ενετοκρατίας μεγάλη έπαυλη, που ανήκε στον καρδινάλιο Μάρκο Κορνάρο, ανιψιό της βασίλισσας Αικατερίνης Κορνάρο. Άλλες τοποθεσίες της περιοχής όπως το Βασιλικό, η Βασιλιτζιή και ο Νετικός, υποδηλώνουν ότι ολόκληρη η περιοχή ήταν δικό του φέουδο.
Στα χρόνια της Τουρκοκρατίας λειτούργησε κοινοτικό σχολείο σε αίθουσα που ανήκε στην εκκλησία. Στο σχολείο δίδασκε Χανδριώτης ιερομόναχος που έφυγε από το μοναστήρι του Μέσα Ποταμού μετά τη διάλυση του.

Ήρωες

Την περίοδο του αγώνα της ΕΟΚΑ (1955-59) στην περιοχή του χωριού δρούσαν αντάρτικες ομάδες. Σε μια μάχη στο χωριό το Μάρτιο του 1956 έπεσε μαχόμενος ο ήρωας Χρίστος Τσιάρτας από τον Πολύστυπο.
Επίσης, στα Χανδριά γεννήθηκε και μεγάλωσε ο αγωνιστής της ΕΟΚΑ Στυλιανός Λένας.
Λίμνη Ταλκάς

Η λίμνη Ταλκάς (ρωσικά: Талкас; μπασκίρ: Талҡаҫ) είναι τεκτονική λίμνη στην επαρχία Μπαϊμάκσκι στην δημοκρατία του Μπασκορτοστάν στην Ρωσία. Βρίσκεται στη δυτική πλαγιά του βουνού Ιρεντίκ, μέρος των Ουραλίων.
Το χωριό Ισγιάνοβο, με 170 κατοίκους το 2010, βρίσκεται στις ακτές της. Στη λίμνη καταλήγει το ποτάμι Σουγκούρ. Το 1978 η λίμνη ορίστηκε φυσικό μνημείο. Λόγω των καθαρών νερών της λίμνης, συχνά αποκαλείται "Το μαργαριτάρι των Ουραλίων".
Έντμουντ Μπερκ

Πρώτα χρόνια

Γεννήθηκε στο Δουβλίνο της Ιρλανδίας από πατέρα δικηγόρο της Αγγλικανικής Εκκλησίας της Ιρλανδίας και μητέρα ρωμαιοκαθολική. Η οικογένειά του ήταν εύρωστη οικονομικά, χάρις στην εργασία του πατέρα του. Ο Μπερκ έμεινε αγγλικανός σε όλη του τη ζωή σε αντίθεση με την αδελφή του Τζουλιάνα η οποία ασπάστηκε το ρωμαιοκαθολικό χριστιανικό δόγμα της μητέρας τους.
Εβελίνε Βίντμερ-Σλουμφ

Βιογραφία

Γεννήθηκε στις 16 Μαρτίου του 1956 και πατέρας της είναι το μέλος του Ομοσπονδιακού Συμβουλίου, Λέον Σλουμπφ. Σπούδασε Νομικά στο Πανεπιστήμιο της Ζυρίχης και εργάστηκε ως δικηγόρος την περίοδο από το 1987 ως το 1998. Εξελέγη στο επαρχιακό δικαστήριο του Τριν το 1985 και προήδρευσε την περίοδο 1991-97. Το 1998 εξελέγη ως επικεφαλής του καντονιού Γκριζόν και ήταν Πρόεδρος τα έτη 2001 και 2005.
Ονομάστηκε εναλλακτική υποψήφια (επιλαχούσα) για τον Κρίστοφ Μπλόχερ από το Χριστιανοδημοκρατικό Κόμμα, το Κόμμα Σοσιαλδημοκρατών και το Κόμμα των Πρασίνων, στις εκλογές για Ομοσπονδιακό Συμβούλιο, που διενεργήθηκαν στις 12 Δεκεμβρίου του 2007. Στον πρώτο γύρο έλαβε 116 ψήφους έναντι 111 για τον Μπλόχερ και στο δεύτερο γύρο εξελέγη μέλος του Ομοσπονδιακού Συμβουλίου με 125 ψήφους έναντι 115 για τον Μπλόχερ και 6 άκυρα και λευκά. Αποδέχθηκε την εκλογή της στις 13 Δεκεμβρίου του 2007. Ωστόσο, το Ελβετικό Κόμμα του Λαού ανακοίνωσε την απόφασή του να την αποκλείσουν από τις συναντήσεις της κοινοβουλευτικής ομάδας του κόμματος. Είναι η έκτη γυναίκα που εκλέχθηκε στο Ομοσπονδιακό Συμβούλιο της χώρας. Τον Δεκέμβριο του 2010 εξελέγη αντιπρόεδρος για το έτος 2011 και ανέλαβε Πρόεδρος την 1η Ιανουαρίου 2012.
Rollin' Stone

Σύνθεση

Το κομμάτι είναι μία διασκευή στο "Catfish Blues" του Ρόμπερτ Πέτγουεϊ, ένα παραδοσιακό μπλουζ τραγούδι της δεκαετίας του '20. Οι στίχοι του βασίζονται στην παροιμία "A rolling stone gathers no moss" (μτφ. Μία κυλιόμενη πέτρα δεν μαζεύει βρύα). Το κομμάτι παίζεται σε μι με αργό ρυθμό 4/4, ενώ τα φωνητικά του παραμένουν φηλά, κάτι που είναι χαρακτηριστικό των delta blues.

Επιτυχία

Αν και οι πωλήσεις του σινγκλ βοήθησαν οικονομικά τον Γουότερς, με αποτέλεσμα να παραιτηθεί από την καθημερινή του εργασία, το κομμάτι δεν κατάφερε να μπει στους καταλόγους επιτυχιών. Έναν χρόνο αργότερα, ο τραγουδιστής χρησιμοποίησε την μελωδία του "Rollin' Stone" για το τραγούδι "Still a Fool", το οποίο ανέβηκε στην ένατη θέση του Billboard R&B chart.
Το κομμάτι έδωσε το όνομα του στο διάσημο βρετανικό ροκ συγκρότημα Rolling Stones, όπως και στο περιοδικό "Rolling Stone". Το 2000, βραβεύθηκε με βραβείο "Grammy Hall of Fame" και τέσσερα χρόνια αργότερα συμπεριλήφθηκε στην λίστα με τα 500 καλύτερα τραγούδια όλων των εποχών του "Rolling Stone", καταλαμβάνοντας την θέση # 465.

Διασκευές

Το "Rollin' Stone" διασκευάστηκε μερικώς από τον Τζίμι Χέντριξ στην δική του εκτέλεση του "Catfish Blues". Επίσης, έχει εκτελεστεί από τον Τζόνι Γουίντερ στον δίσκο "The Progressive Blues Experiment" και το κομμάτι "Tribute to Muddy". Το διασκεύασαν οι Taste του Ρόρι Γκάλαχερ στον ομώνυμο δίσκο τους με τον τίτλο "Catfish", όπως και οι Humble Pie το 1971.
Το 1993, ο Πωλ Ρότζερς και ο Τζεφ Μπεκ ηχογράφησαν το "Rollin' Stone" για την συλλογή "Muddy Water Blues: A Tribute to Muddy Waters".
Παρασκευή και 13

Οποιαδήποτε Παρασκευή συμπίπτει με τις 13 ενός μήνα θεωρείται κακότυχη στις Αγγλοσαξονικές, Γαλλικές, Γερμανικές και Πορτογαλικές περιοχές του κόσμου. Παρόμοιες δεισιδαιμονίες υπάρχουν και σε άλλες παραδόσεις: στην Ελλάδα και την Ισπανία, για παράδειγμα, το ρόλο αυτό έχει η "Τρίτη και 13". Ο φόβος της Παρασκευής και 13 ονομάζεται στα αγγλικά paraskavedekatriaphobia (μία λέξη που προέρχεται από τις ελληνικές λέξεις Παρασκευή, δεκατρείς και φοβία) και είναι ειδική μορφή της τρισκαιδεκαφοβίας . Η λέξη μπορεί να ευρεθεί επίσης ως paraskevidekatriaphobia (παρασκευηδεκατριαφοβία).
Στην Πληροφορική υπάρχει επίσης και ένας ιός με το όνομα "Παρασκευή και 13" (Friday 13th), ο οποίος έχει το χαρακτηριστικό να ενεργοποιείται όταν το ημερολόγιο του υπολογιστή δείξει ημέρα Παρασκευή και ημερομηνία 13.
Txoria txori

Το Txoria Txori είναι ποίημα γραμμένο στα βάσκικα από τον Γιοτσεάν Άρτσε και μελοποιημένο (στο μουσικό είδος της φολκ) από τον Μικέλ Λαμπόα, μέλος του συγκροτήματος Ez Dok Amairu.
Ο Μικέλ Λαμπόα γνώριζε τον Γιοτσεάν Άρτσε από την μεταξύ τους συνεργασία για την παραγωγή τραγουδιών όπως το Zilbor-hesteak (ο ομφάλιος λώρος στα ελληνικά) για παράδειγμα, ωστόσο δεν τον γνώριζε με την ιδιότητά του ως ποιητή.
Το 1968, είχε βγει να δειπνήσει ένα βράδυ με την σύζυγό του σε ένα εστιατόριο του Σαν Σεμπαστιάν. Το ποίημα Txoria Txori του Γιοτσεάν Άρτσε (ο οποίος ήταν, τότε, ηλικίας περίπου 25 ετών), το οποίο δεν είχε εκδοθεί ακόμη, ήταν τυποποιημένο στις σερβιέτες του εστιατορίου. Αποτελούσε μία μορφή αντίστασης ενάντια στην απαγόρευση που είχε γίνει από το καθεστώς του Φρανθίσκο Φράνκο στην χρήση της βασκικής γλώσσας. Η σύζυγός του του το διάβασε, σχολιάζοντας ότι επρόκειτο για ένα πολύ όμορφο ποίημα. Εκείνος το διάβασε με την σειρά του, προκαλώντας του, επίσης, θετική εντύπωση. Όταν επέστρεψαν στην οικία τους, ο ίδιος το μελοποίησε σε σύντομο διάστημα. 
Ο Μικέλ Λαμπόα παρουσίασε για πρώτη φορά το τραγούδι στο Θέατρο Αστόρια του Σαν Σεμπαστιάν.

Στίχοι

Hegoak ebaki banizkio

Neria izango zen

Ez zuen aldegingo.

Bainan horrela

Ez zen gehiago txoria izango.

Eta nik,

Txoria nuen maite.

Μετάφραση

Άμα του είχα κόψει τα φτερά

Θα ήτανε δικό μου

Δεν θα είχε φύγει

Αλλά τότε

Δεν θα ήταν ένα πουλί

Κι εγώ,

Ήταν το πουλί που αγαπούσα

Σημασία των στίχων

Το πουλί χρησιμοποιείται σε αυτή την περίπτωση ως σύμβολο της ελευθερίας και οι στίχοι αναφέρονται στο δίλημμα που υφίσταται όταν ένα άτομο επιθυμεί να κάνει δικό του ένα κοντινό του πρόσωπο: είτε να το αιχμαλωτίσει και να το έχει όπως ένα πουλί σε αιχμαλωσία, είτε να το αγαπήσει όπως είναι, και τότε, εφόσον επιθυμεί να φύγει, τότε, να το αφήσει να φύγει.
Το πολιτικό πλαίσιο στο οποίο γράφηκε το κατέστησε, άθελά του, ως ένα protest song.
Το τραγούδι είναι εύκολο στην απαγγελία και την αποστήθιση, με την ρυθμική του δομή να είναι αργή και επαναλαμβανόμενη.
Από τις πρώτες του, κιόλας, ερμηνείες θεωρήθηκε ως ένα παραδοσιακό τραγούδι.
Λαϊκά, το τραγούδι έλαβε την νέα ονομασία Hegoak (τα φτερά), την πρώτη λέξη του ποιήματος, ενώ είναι επίσης γνωστό και με την ονομασία Neria izango zen, λόγω μίας από τις φράσεις που το αποτελούν, στην διαμορφωμένη εκδοχή του για χορωδία.
Το τραγούδι συχνά συνοδεύεται από κιθάρα, ενώ μπορεί να τραγουδηθεί και υπό την μορφή a capella. Πρόκειται για τραγούδι με έντονο συναισθηματισμό, ωστόσο η ανάγνωση της μετάφρασής του το καθιστά πολύ πιο μελαγχολικό. Το τραγούδι είναι χωρισμένο σε τρεις στροφές: δύο από τις στροφές του έχουν 2 στίχους, ενώ η πρώτη έχει τρεις. Το lallallalllalllalal επαναλαμβάνεται αρκετές φορές. Οι στίχοι είναι σταυρωτοί.
Πέτρος Σόντιος

Ο Πέτρος Σόντιος ήταν Έλληνας λόγιος του 16ου αιώνα.

Βιογραφικά στοιχεία

Γεννήθηκε στην Κέρκυρα. Παρατήρησε και περιέγραψε τον κομήτη που αναφέρεται το 1582 από τις 22 Σεπτεμβρίου ως τις 4 Δεκεμβρίου. Ήταν φίλος του περιβόητου Ιερώνυμου Φρακαστόρου.
Νησιωτική Βρετάνη

Ο όρος Νησιωτική Βρετάνη, μερικές φορές απαντώμενος και ως νήσος της Βρετάνης, είναι η ονομασία που έχει δοθεί από τους σύγχρονους ιστορικούς στην Μεγάλη Βρετανία για την ιστορική περίοδο μέχρι το τέλος της περιόδου του βρετανικού μεσαίωνα. Ο όρος αυτός αντικατέστησε τους απαρχαιωμένους όρους Αλβιώνα και Βριταννία.
Ο συγκεκριμένος όρος χρησιμοποιείται ακόμη και σήμερα από σύγχρονους ιστορικούς, αναφορικά με την μετανάστευση των νησιωτικών Βρετόνων από την ρωμαϊκή επαρχία της Βρετάνης.
Στα αγγλικά, προτιμάται η χρήση του όρου Κελτική Βρετάνη (Celtic Britain), Ρωμαϊκή Βρετάνη (Roman Britain) ή Μεσαιωνική Βρετάνη (Medieval Britain) ανάλογα με τις χρονικές περιόδους για τις οποίες γίνεται λόγος.
Τερέζα Μακρή

Η Τερέζα ή Θηρεσία Μακρή (4 Νοεμβρίου 1797 – 21 Οκτωβρίου 1875) ήταν Αθηναία καλλονή, η μεγαλύτερη από τις τρεις κόρες του Προκοπίου Μακρή (1764–1799), προξένου της Αγγλίας στην Αθήνα. Γεννήθηκε, όπως σημειώνει ο πατέρας της στο οικογενειακό κατάστιχο, στις 4 Νοεμβρίου 1797, ημέρα Τετάρτη, σε ένα σπίτι στην Οδό Αγίας Θέκλας 14 (κατεδαφισμένο σήμερα, από το 1974) στη συνοικία του Ψυρρή στην Αθήνα. Βαπτίστηκε στις 6 Ιανουαρίου 1798 στην Εκκλησία της Αγίας Ελεούσας, ενοριακής εκκλησίας της οικογένειας Μακρή, που είναι σήμερα θαμμένη στα υπόγεια του παλιού Κακουργιοδικείου της Αθήνας.
Στο σπίτι αυτό της οδού Αγίας Θέκλας 14, η νεαρή Τερέζα Μακρή, δεκατριών μόλις χρόνων, γνωρίστηκε, το 1810, με τον Λόρδο Βύρωνα, όταν ο ποιητής ήρθε να νοικιάσει τρία δωμάτια του σπιτιού της χήρας μητέρας της, η οποία ζούσε νοικιάζοντας δωμάτια στο διώροφο αρχοντικό της σε ξένους περιηγητές. Η επί τρεις μήνες διαμονή του Βύρωνα στο σπίτι αυτό διανθίστηκε με ένα πλατωνικό ερωτικό ειδύλλιο. Ο Βύρωνας ερωτεύτηκε παράφορα τη νεαρή Τερέζα Μακρή, η οποία έγινε η ποιητική μούσα του, γράφοντας γι’ αυτήν το ποίημα «Η Κόρη των Αθηνών» (The Maid of Athens), το οποίο κατέληγε σε κάθε στροφή του με το στίχο «Ζωή μου, σας αγαπώ».
Το 1829, η Τερέζα Μακρή παντρεύτηκε τον Άγγλο αξιωματικό Τζέιμς Μπλακ (James Black), με τον οποίο απέκτησε τέσσερα παιδιά. Όταν άρχισε ο Κριμαϊκός Πόλεμος (1854 – 1856), ο Μπλακ υπηρέτησε στην Κωνσταντινούπολη, όπου τον συνόδευσε και η σύζυγός του Τερέζα. Αργότερα, διορίστηκε υποπρόξενος της Αγγλίας στο Μεσολόγγι, όπου έμεινε μαζί με την Τερέζα για μερικά χρόνια και όπου πέθανε το 1866.
Η Τερέζα Μακρή ήταν μια γυναίκα της εποχής της, εκπάγλου καλλονής, με εξαιρετική μόρφωση, μιλούσε ξένες γλώσσες, είχε διδαχθεί ιταλικά από τον Ιταλό ζωγράφο Τζοβάνι Μπατίστα Λουζιέρι και είχε εκδώσει μαζί με την αδελφή της ένα μικρό λεξικό στην Κέρκυρα, όπου είχε καταφύγει η οικογένειά της τον καιρό της Επανάστασης. Στο τέλος όμως της ζωής της γνώρισε δύσκολες μέρες. Το 1872, ο Γάλλος μουσικοσυνθέτης Σαρλ Γκουνό έγραψε για εκείνη ένα μουσικό έργο με τον τίτλο «Κόρη των Αθηνών», στέλνοντας όλες τις εισπράξεις από τη συναυλία στην Τερέζα Μακρή για να την βοηθήσει οικονομικά.
Η Τερέζα Μακρή πέθανε στις 21 Οκτωβρίου 1875 στην Αθήνα, σε ηλικία 78 ετών. Στο Μουσείο Μπενάκη στην Αθήνα φυλάγεται σήμερα το κόκκινο φεσάκι με τη χρυσή φούντα της «Κόρης των Αθηνών», δίπλα σ’ ένα φορητό γραφείο του Βύρωνα. Η μοναδική κόρη της Καρολίνα, η οποία πέθανε 86 ετών τον Ιανουάριο του 1920, έζησε με την ανάμνηση της μητέρας της σ’ ένα σπίτι της οδού Κεραμεικού 13 στο Μεταξουργείο.
Franchising

Ετυμολογία

Η λέξη «franchise» είναι αγγλο-γαλλική παραγωγή, από το φράγκο, που σημαίνει ελεύθερος και χρησιμοποιείται και ως ουσιαστικό και ως (μεταβατικό) ρήμα.  

Ιστορική αναδρομή

Ιστορικά, το franchising ξεκίνησε στη Γερμανία, στα μέσα του 19ου αιώνα από τον κλάδο της ζυθοποιίας, αλλά μεγαλύτερη ανάπτυξη έλαβε χώρα στις ΗΠΑ κυρίως μετά τον Β΄ Παγκόσμιο Πόλεμο, με γνωστή εταιρεία των fast food. Οι Ηνωμένες Πολιτείες έχουν μια ηγετική θέση στο franchising, μια θέση που έχει στην κατοχή της από το 1930, η θέση αυτή αναφέρεται στα εστιατόρια φαστ-φουντ ,στα  πανδοχεία στα τρόφιμα και , λίγο αργότερα , στα μοτέλ κατά τη διάρκεια της Μεγάλης Ύφεσης.  Από τότε, το franchising εξαπλώθηκε γρήγορα και στην Ευρώπη, και σήμερα αντιπροσωπεύει το 10% του λιανικού εμπορίου και έναντι 50% στις ΗΠΑ. Στην Ελλάδα το αντίστοιχο ποσοστό είναι περίπου 5%, και αποτελείται από αλυσίδες fast food. Ο συγκεκριμένος κλάδος είναι από τους κυριότερους εκπροσώπους του franchising στην Ελλάδα, όπου εδώ και χρόνια, κυρίως στα μέσα της δεκαετίας του 90’, οι εταιρείες αυτές λειτουργούσαν με συγκεκριμένο σύστημα. Η άνθηση που παρατηρείται στο franchising οφείλεται κυρίως στον έντονο ανταγωνισμό που συναντάται στις σύγχρονες αγορές, οι οποίες γεννούν την ανάγκη για συνεχείς αλλαγές στον τρόπο προβολής και διάθεσης των προϊόντων.